b'\n_START_ARTICLE_\nMihai Codreanu\n_START_SECTION_\nBiografie\n_START_PARAGRAPH_\nMihai Codreanu s-a n\xc4\x83scut \xc3\xaen Ia\xc8\x99i, fiind fiul magistratului Mihail Costache Codreanu \xc8\x99i al Nataliei Codreanu. Tat\xc4\x83l s\xc4\x83u, originar din T\xc3\xa2rgu Ocna, a fost judec\xc4\x83tor \xc8\x99i profesor de latin\xc4\x83 la Colegiul Na\xc8\x9bional. A murit, c\xc3\xa2nd Mihai avea 1 an si 7 luni. Mama, Natalia Codreanu (1843-1916), a fost fiica preotului Dimitrie M\xc3\xa2nzariu, care \xc8\x99i-a schimbat numele \xc3\xaen M\xc3\xa2rzescu, \xc8\x99i sora politicianului Gheorghe M\xc3\xa2rzescu. Mihai Codreanu a urmat cursurile liceale la Ia\xc8\x99i, Bac\xc4\x83u \xc8\x99i Bucure\xc8\x99ti, manifest\xc3\xa2nd de t\xc3\xa2n\xc4\x83r interes pentru literatur\xc4\x83. Pentru a rezista financiar \xc3\xaen urma decesului tat\xc4\x83lui s\xc4\x83u, Mihai Codreanu d\xc4\x83dea lec\xc8\x9bii de limba rom\xc3\xa2n\xc4\x83 \xc8\x99i era corector la ziarul \xe2\x80\x9eEvenimentul\xe2\x80\x9d. Dorin\xc8\x9ba sa a fost aceea de a deveni actor, \xc3\xaens\xc4\x83, vederea \xc3\xaei sl\xc4\x83be\xc8\x99te dup\xc4\x83 v\xc3\xa2rsta de 30 de ani \xc8\x99i renun\xc8\x9b\xc4\x83 la acest vis. \xc3\x8en ciuda problemelor de vedere, continu\xc4\x83 s\xc4\x83 scrie sonete, dict\xc3\xa2ndu-le prietenilor apropia\xc8\x9bi. A murit \xc3\xaen 1957, \xc3\xaen Ia\xc8\x99i, la v\xc3\xa2rsta de 81 de ani, \xc3\xaen vila sa (Vila Sonet) de pe Strada Rece.\n_START_SECTION_\nStudii \xc8\x99i activitate literar\xc4\x83\n_START_PARAGRAPH_\nA urmat cursurile Facult\xc4\x83\xc8\x9bii de Drept din ora\xc8\x99ul natal, \xc3\xaen paralel cu cele ale Facult\xc4\x83\xc8\x9bii de Filosofie. S-a \xc3\xaenscris \xc8\x99i la Academia de art\xc4\x83 dramatica, av\xc3\xa2ndu-l profesor pe actorul State Dragomir. A fost director la Teatrul Na\xc8\x9bional din Ia\xc8\x99i (1919-1923), profesor \xc8\x99i rector (1933-1939) al Conservatorului de Art\xc4\x83 Dramatic\xc4\x83 din Ia\xc8\x99i \xc8\x99i director la revista "\xc3\x8ensemn\xc4\x83ri ie\xc8\x99ene".\n_START_SECTION_\nDebut\n_START_PARAGRAPH_\nDebuteaz\xc4\x83 \xc3\xaen lumea literar\xc4\x83 \xc3\xaen revista bucure\xc8\x99tean\xc4\x83 "Lumea ilustrat\xc4\x83" (1891), cu poeziile Sonet \xc8\x99i Gloss\xc4\x83.'